Document ID: /roh_data/filtered/fineweb-2-filterrobots_roh.jsonl.gz/4516

Lavurs
Logistichers e logisticras AFP lavuran là nua che rauba, brevs, pachets e bagascha vegnan transportads, deponids e repartids. Els preparan la rauba per la distribuziun u per la spediziun, la pacheteschan ed etichetteschan, scrivan ils documents da furniziun e chargian ils vehichels. Ultra da quai controlleschan els regularmain ils inventaris dal deposit per ch’i haja adina avunda rauba. Els lavuran surtut cun il computer ed il scanner.
Logistichers AFP retschaivan la rauba furnida en ils deposits. Alura examineschan els, sch’igl emballadi è donnegià. Els controlleschan, sche la furniziun è cumpletta e cumpareglian la rauba cun las indicaziuns sin il document da furniziun. Sch’i fa da basegn, paisan u mesiran els la rauba. Els charreschan la rauba cun auzaders al dretg lieu e la deponan là. Cura ch’els retschaivan in’empustaziun da clients e clientas, van els per la rauba en il deposit e la preparan per la furniziun.
Logistichers lavuran era en centers da distribuziun da brevs e pachets. Els stgargian la posta che vegn furnida en containers, camiuns u trens. I po era capitar ch’els retiran la posta da la clientella u da lieus da rimnada. Cun indrizs da transport moderns assorteschan els brevs e pachets.
Logistichers en il champ da traffic chargian e stgargian rauba. A la staziun da viafier retschaivan els bagascha da viadi e procuran ch’ella arrivia al dretg lieu.
Scolaziun
Basa legala
Ordinaziun federala 9-11-2015
Durada
2 onns
Furmaziun en la pratica
En in deposit resp. in lieu da producziun, in center da brevs u in servetsch da pachets.
Furmaziun en scola
1 di per emna a la scola professiunala
Roms professiunals
- retschaiver rauba
- controllar rauba
- distribuir rauba
- segirezza da la lavur, protecziun da la sanadad, da datas e da l’ambient
- qualitad, rentabilitad ed effizienza da las resursas
Curs ordaifer il manaschi
Tar differents temas
Permiss da manischar plunaders
Durant la furmaziun da basa acquistan ils emprendists il permiss da manischar plunaders renconuschì da la SUVA.
Diplom
Attest federal professiunal "logisticher / logisticra AFP"
Premissas
Furmaziun preliminara
- scola populara terminada
Pretensiuns
- inschign manual
- buna sanadad
- fidadadad e senn da responsabladad
- perseveranza ed abilitad da sa concentrar
Furmaziun supplementara
Curs
purschidas da la federaziun professiunala
Logisticher / Logisticra AFQ
suenter la furmaziun d’attest pon logistichers AFP absolver ina furmaziun da basa scursanida da 2 onns sco logisticher / logisticra AFQ. Alura èsi pussaivel da frequentar las medemas furmaziuns supplementaras sco logistichers / logisticras AFQ.
Cundiziuns da lavur
Logistichers AFP lavuran cunzunt en deposits e tar la posta. Era servetschs da pachets, interpresas da transport e centers da distribuziun da firmas emploieschan logistichers AFP. La purschida da plazzas d’emprendissadi variescha tut tenor branscha. Il temp da lavur po esser irregular, mintgatant vegn era lavurà la notg, la damaun marvegl e la fin d’emna.